ស.រ.អា​និង​គុយបា​នឹងបង្កើត​ទំនាក់ទំនង​ការទូត​ឡើងវិញ​នៅក្រោយ​ការដោះដូរ​អ្នកទោស
មេដឹកនាំ​ទាំង២ ​បាន​សន្ទនា​គ្នា​តាម​ទូរស័ព្ទ​​អស់រយៈ​ពេល​ជាង​៤៥​នាទី​​​កាល​ពី​ថ្ងៃ​អង្គារ​ ​ជា​ការ​ទាក់ទង​ដ៏​សំខាន់​លើកដំបូង​រវាង​ប្រធានា​ធិបតី​ស.រ.អា ​និង​គុយបា​ចាប់​តាំង​ពី​ឆ្នាំ​១៩៦១មក។
សហរដ្ឋអាមេរិក និងប្រទេសគុយបា និយាយថា ប្រទេសទាំង២ កំពុងចាត់វិធានការធ្វើឲ្យមានទំនាក់ទំនងជាប្រក្រតីឡើងវិញ ដោយបញ្ចប់ភាពឯកោផ្នែកការទូតអស់រយៈពេលជាងកន្លះទសវត្សរ៍ដែលកើតមានឡើងតាំងពីសង្គ្រាមត្រជាក់។ លោកប្រធានាធិបតីស.រ.អា បារ៉ាក់ អូបាម៉ា និងលោក Raul Castro ប្រធានាធិបតីនៃប្រទេសគុយបា នៅក្នុងសុន្ទរកថានៅពេលជាមួយគ្នាពីរដ្ឋធានីវ៉ាស៊ីនតោន និងរដ្ឋធានីឡាហាវ៉ាន (Havana) បាននិយាយកាលពីថ្ងៃពុធថាលោកទាំងពីរ បានផ្លាស់ប្តូរអ្នកទោសអាមេរិកាំង និងគុយបារវាងគ្នានិងគ្នាដែលបានជាប់ឃុំឃាំងអស់រយៈពេលជាច្រើនឆ្នាំ ហើយឥឡូវនេះនឹងបើកផ្លូវដើម្បីបង្កើនចំណងទាក់ទងខាងផ្នែកសេដ្ឋកិច្ច និងការធ្វើដំណើររវាងប្រទេសទាំង២។ លោក Alan Gross ជាអ្នកធ្វើការតាមកិច្ចសន្យាឲ្យទីភ្នាក់ងារអភិវឌ្ឍន៍អន្តរជាតិរបស់ស.រ.អា បានត្រូវប្រទេសគុយបាដោះលែងកាលពីថ្ងៃពុធបន្ទាប់ពីជាប់ពន្ធនាគារ៥ឆ្នាំពីបទនាំចូលបច្ចេកវិទ្យាដែលបានហាមឃាត់ទៅកាន់ប្រទេសគុយបា។ លោកប្រធានាធិបតី អូបាម៉ា បានមានប្រសាសន៍ថា លោក Gross ជាបុរសម្នាក់ដែលត្រូវបានគេទុកថាជាភ្នាក់ងារស៊ើបការសម្ងាត់ដ៏សំខាន់បំផុតរបស់សហរដ្ឋអាមេរិកបានត្រូវដោះដូរជាមួយភ្នាក់ងារស៊ើបការសម្ងាត់គុយបា៣នាក់ដែលបានចំណាយពេលជាងមួយទសវត្សរ៍ក្នុងគុកនៅស.រ.អា។ លោកប្រធានាធិបតី អូបាម៉ា បានមានប្រសាសន៍ថា ការផ្តាច់ទំនាក់ទំនងការទូតរបស់សហរដ្ឋអាមេរិករយៈពេល៥០ឆ្នាំដល់ប្រទេសកុម្មុយនិស្តមួយនេះ មិនបានការនោះទេ ហើយវាជាពេលវេលាមួយសម្រាប់ការចាប់ផ្តើមរកផ្លូវដោះស្រាយថ្មី។ ប្រធានាធិបតី Castro នៃប្រទេសគុយបា បាននិយាយថា មេដឹកនាំអាមេរិកាំង សមនឹងទទួលការគោរព និងទទួលស្គាល់ដោយប្រជាពលរដ្ឋរបស់យើង។ មេដឹកនាំទាំង២ បានសន្ទនាគ្នាតាមទូរស័ព្ទអស់រយៈពេលជាង៤៥នាទីកាលពីថ្ងៃអង្គារ ជាការទាក់ទងដ៏សំខាន់លើកដំបូងរវាងប្រធានាធិបតីស.រ.អា និងគុយបាចាប់តាំងពីឆ្នាំ១៩៦១មក។ ប្រទេសទាំង២ ត្រូវគេរំពឹងនឹងធ្វើការចរចាក្នុងរយៈពេលប៉ុន្មានសប្តាហ៍ទៀតលើកិច្ចព្រមព្រៀងដែលនឹងនាំប្រទេសទាំង២បើកស្ថានទូតក្នុងរដ្ឋធានីវ៉ាស៊ីនតោន និងរដ្ឋធានីឡាហាវ៉ាន (Havana)។ លោកប្រធានាធិបតី អូបាម៉ា បានមានប្រសាសន៍បន្តទៀតថា ចំណងទាក់ទងផ្នែកពាណិជ្ជកម្ម និងការធ្វើដំណើរនឹងត្រូវចាប់ផ្តើម ក៏ប៉ុន្តែលោកថា លោកនឹងត្រូវធ្វើការចរចាជាមួយសភាស.រ.អាដើម្បីបញ្ចប់ការរារាំងផ្នែកសេដ្ឋកិច្ចរបស់ស.រ.អាប្រឆាំងនឹងប្រទេសគុយបា។ លោក Gross ជាពលរដ្ឋអាមេរិកាំងដែលត្រូវបានដោះលែង បានធ្វើដំណើរតាមយន្តហោះត្រឡប់មកកាន់ស.រ.អា ដែលបានអមដំណើរដោយសមាជិកសភាអាមេរិកាំង៣នាក់។ អតីតបុគ្គលិកផ្តល់ជំនួយដែលមានអាយុ៦៥ឆ្នាំរូបនេះ បានត្រូវដោះលែងនៅពេលជាមួយគ្នាដែលជនជាតិគុយបា៣នាក់ចេញពីគុកស.រ.អា៕